ועדת הפנים ואיכות הסביבה, כנסת 15, פרוטוקול מספר 502, 2002-12-16 14:00

משה גפני: אני מתכבד לפתוח את ישיבת הוועדה.

משה גפני: על סדר היום: תיקון טעות בחוק ייצוג גופים ציבוריים שעניינם בשמירת איכות הסביבה (תיקוני חקיקה), התשס"ג-2002.

משה גפני: גב' בלום, תסבירי במה מדובר.

ליאת בלום: הטעות היא טעות טכנית.

ליאת בלום: במעבר בין שני מחשבים נפלה פסקה.

ליאת בלום: בהתאם לסעיף 10(א) לפקודת סדרי השלטון והמשפט, יושב ראש הכנסת פונה אליך, יושב ראש הוועדה, מביאים את העניין לוועדה, הוועדה מקבלת החלטה, ואז זה עולה לאישור מליאת הכנסת.

ליאת בלום: אני רק אקרא את הפסקה שהושמטה ושמבקשים להוסיף אותה עכשיו: "(14) נציג של הגופים הציבוריים שעניינם בשמירת איכות הסביבה, שימנה שר הפנים בהתייעצות עם השר לאיכות הסביבה, מתוך רשימת מועמדים שיגישו לו גופים אלה; לעניין זה, 'הגופים הציבוריים שעניינם בשמירת איכות הסביבה' – הגופים המפורטים בתוספת לחוק ייצוג גופים ציבוריים שעניינם בשמירת איכות הסביבה (תיקוני חקיקה), התשס"ג-2002'".

ליאת בלום: זו פסקה המדברת על נציג בוועדות המחוזיות לפי חוק התכנון והבנייה.

ליאת בלום: מוצע לתקן את הטעות האמורה ולקבוע כי תחילתו של תיקון הטעות יהיה ביום תחילתו של החוק.

משה גפני: יש התנגדות לכך?

ליאת בלום: לא.

ליאת בלום: הוועדה צריכה לקבל החלטה, ואנחנו נביא את זה למליאת הכנסת.

משה גפני: אנחנו מאשרים את תיקון הטעות הזאת, כפי שהוא מונח לפנינו.

משה גפני: הוחלט: לאשר את תיקון הטעות שנפלה בחוק ייצוג גופים ציבוריים שעניינם בשמירת איכות הסביבה (תיקוני חקיקה), התשס"ג-2002, כפי שהונח לפני הוועדה.

משה גפני: אני מודה לכם.

משה גפני: הישיבה נעולה.